**Répcelak Város Önkormányzata Képviselő-testületének 1/2015(I.30.) önkormányzati rendelete**

**a Répcelaki Közös Önkormányzati Hivatal hivatali és nyugállományú állományát megillető juttatásokról és támogatásokról**

**(egységes szerkezet)**

Répcelak Város Önkormányzatának Képviselő-testülete a közszolgálati tisztviselők jogállásáról szóló 2011. évi CXCIX. törvény 237. §-ában, valamint 234. § (3) és (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, a következőket rendeli el:

**Általános rendelkezések**

**1. §**

(1) A rendelet hatálya kiterjed a Répcelaki Közös Önkormányzati Hivatal (a továbbiakban: Hivatal) állományában, teljes és részmunkaidőben foglalkoztatott köztisztviselőkre, ügykezelőkre és munkavállalókra (a továbbiakban: hivatali állomány).

(2) Azon juttatások és támogatások tekintetében ahol a polgármesternek egyetértési joga van, azon a Hivatal székhely települése szerinti polgármestert kell érteni. A polgármester egyetértési jogát a polgármesterek tanácsának állásfoglalásával és a jegyző javaslatainak figyelembe vételével gyakorolja.

(3) A rendelet 2-3. §-aiban szereplő juttatások és támogatások abban az esetben adhatóak, amennyiben a Hivatalt fenntartó önkormányzatok költségvetési rendeleteiben fedezet található rá.

**Illetménykiegészítés**

**2. §[[1]](#footnote-1)**

A képviselő-testület az érettségi végzettségű köztisztviselőknek 2024. évre illetménykiegészítést állapít meg, melynek mértéke egységesen a köztisztviselő alapilletményének 20 %-a.

**Közszolgálati Tisztviselők Napja**

**2/A. §[[2]](#footnote-2)**

A Közszolgálati Tisztviselők napja, július 1. munkaszüneti nap.

**Juttatások és támogatások**

**3. §**

(1) A hivatali állomány részére az Önkormányzat a következő vissza nem térítendő szociális jóléti és egészségügyi juttatásokat biztosítja:

*a)* egyösszegű családalapítási támogatás gyermekszületés esetén;

*b)* szociális támogatás (pénzbeli eseti és temetési támogatás);

*c)* illetményelőleg;

*d)* tanulmányi ösztöndíj, képzési, továbbképzési, nyelvtanulási támogatás;

*e)* üdülési támogatás;

*f)* egészségügyi támogatás.

(2) A hivatali állomány nyugállományú tagjai részére az Önkormányzat a következő pénzbeli támogatásokat biztosítja:

*a)* eseti szociális segély;

*b)* temetési segély.

A támogatás mértékét, feltételeit, az elbírálás rendjét a hivatali szervezet vezetője a közszolgálati szabályzatban állapítja meg.

**Záró rendelkezések**

**4. §**

(1) Ez a rendelet az Önkormányzat 2015. évi költségvetéséről szóló rendelet hatályba lépésének napján lép hatályba.

(2) Hatályát veszti Répcelak Város Önkormányzata Képviselő-testületének a polgármesteri hivatal köztisztviselőit, ügykezelőit megillető juttatásokról, valamint a szociális és kegyeleti támogatásokról szóló 24/2003.(X.30.) rendelete.

Répcelak, 2015. január 29.

 Szabó József dr. Kiss Julianna

 polgármester jegyző

A rendelet kihirdetve: 2015. január 30-án.

dr. Kiss Julianna sk.

 jegyző

Egységes szerkezetbe foglalva: 2024. január 1.

dr. Kiss Julianna

 jegyző

1. Módosította Répcelak Város Önkormányzata Képviselő-testületének 24/2020.(XII.15.) önkormányzati rendelete 1. §-a. Hatályos: 2021. január 1-től. A 2. § a Répcelak Város Önkormányzata Képviselő-testületének 29/2021. (XII. 17.) önkormányzati rendelete 1. §-ával megállapított szöveg. A 2. § a Répcelak Város Önkormányzata Képviselő-testületének 22/2022. (XII. 16.) önkormányzati rendelete 1. §-ával megállapított szöveg. A 2. § a Répcelak Város Önkormányzata Képviselő-testületének 28/2023. (XII. 15.) önkormányzati rendelete 1. §-ával megállapított szöveg. [↑](#footnote-ref-1)
2. Beiktatta Répcelak Város Önkormányzata Képviselő-testületének 30/2017.(XII.15.) önkormányzati rendelete 2. §-a. Hatályos: 2018. január 1-től. [↑](#footnote-ref-2)